*Príloha D*

***Ministerstvo obrany Slovenskej republiky, ozbrojené sily Slovenskej republiky***

*Zdroj údajov: MO SR*

**Informácia**

**o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce v rezorte Ministerstva obrany Slovenskej republiky v roku 2016**

**1. Úvod**

Informácia o stave bezpečnosti a ochrany zdravia pri práci (ďalej len „BOZP“), pracovnej úrazovosti, chorôb z povolania a iných poškodení zdravia z práce v rezorte ministerstva obrany za predchádzajúci kalendárny rok je každoročne predkladaná Ministerstvu práce, sociálnych vecí a rodiny Slovenskej republiky (ďalej len „MPSVR SR“) v nadväznosti na bod B.1 a B 4. uznesenia vlády Slovenskej republiky č. 475 z 11. júna 2003 a v termíne v zmysle bodu B. 2 uznesenia vlády Slovenskej republiky č. 624 z 9. septembra 2009.

Obsahom informácie je hodnotenie stavu ochrany práce v rezorte Ministerstva obrany SR (ďalej len „MO SR“) za rok 2016. Informácia obsahuje najzávažnejšie zistenia a poznatky inšpekcie práce rezortu ministerstva obrany z oblastí BOZP, pracovnoprávnych vzťahov, záväzkov vyplývajúcich z kolektívnych zmlúv a tiež z dohľadu podľa osobitných predpisov, pri výkone inšpekcie práce v roku 2016. Informácia taktiež obsahuje informácie o počtoch jednotlivých dozorných a inšpekčných výkonov, o počtoch prešetrených podnetov a o počtoch vydaných oprávnení a osvedčení zo strany rezortnej inšpekcie práce. Ďalej obsahuje informácie týkajúce sa počtov a členenia pracovných úrazov, ich zdrojov a príčin, počtov chorôb z povolania, ktoré sú uvedené v tabuľkových prílohách.

**2. Orgány dozoru**

Dozor nad dodržiavaním povinností v oblasti BOZP v nadväznosti na § 2 ods. 4 zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „zákon č. 125/2006 Z. z.“) a § 6 ods. 3 písm. i) zákona č. 321/2002 Z. z. o ozbrojených silách Slovenskej republiky v znení neskorších predpisov a § 14 zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov (ďalej len „zákon č. 124/2006 Z. z.“) v rezorte ministerstva obrany, je vykonávaný rezortnými inšpektormi práce a inšpektormi pre bezpečnosť technických zariadení (ďalej len „inšpektori práce MO SR“). Inšpektori práce MO SR dozerajú na dodržiavanie podmienok zaisťujúcich bezpečnosť a ochranu zdravia pri práci zamestnanca v pracovnom alebo služobnom pomere, ktoré majú zabezpečiť zachovanie zdravia a pracovnej schopnosti zamestnanca. Inšpekcia práce bola vykonávaná na pracoviskách MO SR a Ozbrojených síl Slovenskej republiky (ďalej len „OS SR“).

V rezorte MO SR je zároveň vykonávaný vlastný štátny zdravotný dozor nad dodržiavaním všeobecne záväzných právnych predpisov upravujúcich ochranu verejného zdravia v nadväznosti na § 3 ods. 1 písm. d) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov. Povinnosti vyplývajúce z ustanovení tohto zákona vykonáva Vojenský ústav hygieny a epidemiológie Bratislava MO SR (ďalej len „VÚHE“). Štátny zdravotný dozor bol vykonávaný na pracoviskách MO SR a OS SR, na pracoviskách rozpočtových a príspevkových organizácií, ktorých zriaďovateľom je MO SR, na pracoviskách akciových spoločností a štátnych podnikov, ktorých zakladateľom je MO SR.

**3. Ciele a priority dozorného orgánu v roku 2016**

Pozornosť inšpekcie práce MO SR bola v roku 2016 zameraná najmä na :

* preverovanie funkčnosti systému riadenia BOZP,
* kontrolu dodržiavania predpisov na zaistenie BOZP,
* zvýšenie povedomia vedúcich zamestnancov a ostatných zamestnancov preventívnou činnosťou inšpekcie práce,
* bezpečný technický stav stavebných objektov a pracovných priestorov,
* bezpečný stav technických zariadení, pri ich uvádzaní do prevádzky a počas prevádzky,
* overovanie odbornej spôsobilosti subjektov vykonávajúcich odborné činnosti (odborné prehliadky, odborné skúšky a opravy) na vyhradených technických zariadeniach (ďalej len „VTZ“),
* kontrolu odbornej spôsobilosti obslužného personálu,
* poskytovanie odborného poradenstva,
* vyšetrovanie podnetov,
* uplatňovanie požiadaviek BOZP pri povoľovaní a kolaudácii stavieb a ich zmien.

Hlavnou úlohou inšpekcie práce MO SR je presadzovanie zákonných podmienok na úseku BOZP, bezpečnosti prevádzky technických zariadení a pracovných podmienok v rezorte ministerstva obrany, ktoré zamestnancom v potrebnej miere zaistia požadovanú úroveň BOZP.

Medzi dôležité úlohy inšpekcie práce patrí preventívne pôsobenie v oblasti ochrany zamestnancov pri práci. V tejto súvislosti najmä v oblasti vzdelávania a výchovy bolo snahou dosiahnuť zvýšenie právneho povedomia u vedúcich zamestnancov, ako aj odborných pracovníkov v oblasti BOZP, bezpečnosti prevádzky technických zariadení a pracovných podmienok v rámci MO SR a OS SR, aby venovali ochrane života a zdravia zamestnancov pri práci a výcviku náležitú pozornosť a prijímali opatrenia na predchádzanie vzniku pracovných úrazov spôsobených nerešpektovaním všeobecne záväzných právnych predpisov a ostatných predpisov v oblasti zaistenia BOZP. Tomuto cieľu napomáhali aktualizačné školenia pre odborných pracovníkov pre oblasť BOZP a bezpečnostných technikov, ktoré boli organizačne zabezpečované odbornými pracovníkmi MO SR a OS SR, s lektorskou a metodickou pomocou inšpektorov práce MO SR. V rámci celorezortného odborného školenia v oblasti BOZP bola dňa 28.4.2016 zo strany inšpekcie práce MO SR vykonaná pre vedúcich zamestnancov (veliteľov vojenských útvarov) odborná prednáška na tému povinnosti zamestnávateľa v zmysle zákona č. 124/2006 Z. z.

Rovnako, ako v predchádzajúcich rokoch, aj v roku 2016 inšpektori pre bezpečnosť technických zariadení organizačne a lektorsky zabezpečovali odbornú prípravu revíznych technikov rezortu ministerstva obrany, a to formou základných školení a aktualizačnej odbornej prípravy v oblasti elektrických, tlakových a zdvíhacích zariadení a tiež odbornú prípravu kuričov. Zároveň sa podieľali na odbornej príprave pracovníkov na obsluhu VTZ a na tieto činnosti vydávali osvedčenia o odbornej spôsobilosti.

Inšpektori práce a inšpektori pre bezpečnosť technických zariadení sa aktívne spolupodieľajú aj na činnosti redakčnej rady bulletinovej služby Úradu logistického zabezpečenia OS SR v oblasti BOZP a bezpečnosti technických zariadení. V rámci edičnej činnosti bol v oblasti BOZP vydaný bulletin č. 6/2016 venovaný téme BOZP – sústavná kontrolná činnosť zamestnávateľa. Predmetný bulletin slúži ako metodická pomôcka na vykonávanie sústavnej kontroly v oblasti BOZP a je určený pre vedúcich zamestnancov MO SR a OS SR na všetkých stupňoch riadenia.

Hlavná činnosť inšpekcie práce MO SR v roku 2016 bola zameraná na dozor nad dodržiavaním právnych predpisov a ostatných predpisov na zaistenie BOZP vrátane bezpečnosti technických zariadení a faktorov pracovného prostredia a na dozor v oblasti pracovnoprávnych vzťahov so zameraním na presadzovanie zákonných nárokov a náležitostí zamestnancov vo vzťahu k vykonávanej práci.

**4. Prehľad dozorovaných subjektov**

Výkon inšpekcie práce so zameraním najmä na oblasť BOZP, bezpečnosti technických zariadení a pracovných podmienok bol realizovaný na pracoviskách MO SR a OS SR, a to v rámci jednotlivých útvarov, úradov a zariadení. Prehľad inšpekčných výkonov, zistených počtov porušení predpisov podľa skupiny objektov dozoru a podľa kódov štatistickej klasifikácie sú špecifikované v tabuľkách č. 2, 3 a 4.

**5. Zistenia dozorného orgánu v kontrolovaných subjektoch**

V hodnotenom období roku 2016 bolo pri výkone inšpekcie práce celkovo zistených 161 porušení právnych predpisov a ostatných predpisov upravujúcich pracovnoprávne vzťahy, pracovné podmienky, zaistenie BOZP vrátane faktorov pracovného prostredia, plnenie požiadaviek bezpečnosti technických zariadení, prevádzkovanie budov a objektov, čo predstavuje nárast o 137 % oproti porušeniam zistených v predchádzajúcom roku (118). Na tomto náraste sa podieľal najmä zvýšený počet plánovaných kontrol stavu BOZP. V porovnaní s predchádzajúcim rokom, kedy bolo vykonaných 8 kontrol, v roku 2016 bolo vykonaných 11 kontrol. Medzi najčastejšie porušenia patrili nedostatky v oblasti riadenia BOZP (30), VTZ (33) a technického stavu prevádzkových budov a objektov (18). V porovnaní s rokom 2015 došlo k zníženiu počtu porušení v oblasti organizácie práce, osobných ochranných pracovných prostriedkov a pracovného prostredia. Naproti tomu zvýšenie počtu nedostatkov pri VTZ (z 21 na 33) a riadeniu BOZP (z 26 na 30) nasvedčuje tomu, že kontrolované subjekty nevenujú týmto oblastiam dostatočnú pozornosť. Celkovo možno konštatovať, že kontrolované subjekty v oblastiach podliehajúcim výkonu inšpekcie práce sa priebežne zlepšujú v dodržiavaní požiadaviek všeobecných záväzných právnych predpisov, ktoré tieto oblasti upravujú. Tento trend bol zaznamenaný aj v predchádzajúcich hodnotiacich obdobiach. Porušenia predpisov síce nie sú ojedinelé a sú spravidla priamo úmerné aktivitám, času a finančným prostriedkom venovaným na účely BOZP zo strany kontrolovaných subjektov.

Bližšie informácie o počtoch zistených nedostatkov v jednotlivých oblastiach vykonaného dozoru sú uvedené v tabuľke č. 3.

V rámci výkonu inšpekcie práce a overovania plnenia požiadaviek bezpečnosti technických zariadení boli napriek zlepšeniu stavu v oblasti BOZP, bezpečnosti prevádzky technických zariadení a pracovných podmienok zistené najmä tieto nedostatky:

* v oblasti ustanovených pracovných podmienok v nezabezpečení udržiavania poriadku na pracovisku, voľnosti prístupu k regálom, správneho uloženia materiálu v regáloch a označenia nosnosti regálov (chýba označenie nosnosti regálovej bunky, počtu buniek a nosnosti regálového stĺpca), ochranných krytov na pracovných strojoch s rotačnými časťami, výmeny nevyhovujúcich kancelárskych stoličiek, obnovy vnútorných hygienických malieb a náterov; v sociálnych zariadeniach (sprchy, záchody) je nevyhnutné vykonať stavebné opravy a hygienické nátery stien, ďalej zabezpečiť primeraný počet vhodných spŕch s ohľadom na počet zamestnancov (minimálne musí byť zabezpečená jedna sprcha pre dvadsať zamestnancov);
* v oblasti riadenia BOZP nie je venovaná dostatočná pozornosť jednotlivým prvkom systému riadenia BOZP na jednotlivých pracoviskách. Najčastejšie nedostatky sa týkali oboznamovania a informovania zamestnancov, identifikácie nebezpečenstiev a hodnotenia rizík, prevádzkovej a technickej dokumentácie (neaktuálna, neúplná alebo chýbajúca dokumentácia: kniha kontrol BOZP, smernice BOZP, posúdenie rizík, traumatologické plány, spisová dokumentácia k pracovným /služobným/ úrazom, kniha úrazov a chorôb z povolania, prevádzkové poriadky, zoznamy poskytnutých osobných ochranných pracovných prostriedkov (ďalej len „OOPP“), evidencia poskytovaných OOPP, zoznam prác a pracovísk zakázaných tehotným ženám, matkám do konca deviateho mesiaca po pôrode a dojčiacim ženám, zoznamy VTZ a doklady o odborných prehliadkach a odborných skúškach VTZ, nekompletná a nedostupná sprievodná technická dokumentácia technických zariadení). V rámci oboznamovania a informovania na úseku BOZP boli zamestnanci oboznamovaní len so všeobecnými informáciami o právnych predpisoch a ostatných predpisoch v oblasti BOZP, so všeobecnými zásadami ochrany zdravia pri práci a zásadami bezpečného správania na pracovisku, ale už neboli oboznamovaní s konkrétnymi podmienkami na zaistenie BOZP, vyplývajúcimi z charakteru práce v konkrétnych prevádzkach, najmä pri používaní pracovných prostriedkov, dodržiavaní bezpečných pracovných postupov, prevádzkových poriadkov, posúdenia rizík, používania OOPP, traumatologických plánov a pod. Neboli preukázateľne vykonávané oboznamovania zamestnancov, ktorí boli preložení na iné pracovisko a rovnako ani poúrazové školenia zamestnancov príslušného pracoviska, kde úraz vznikol. V  niektorých prípadoch nebolo preukázané absolvovanie opakovaného oboznamovania zamestnancov v oblasti zaistenia BOZP v súvislosti s výkonom práce, ktoré sa vykonáva najmenej raz za dva roky. V rámci posudzovania rizík nie sú zahrnuté všetky pracovné činnosti vykonávané zamestnancami kontrolovaného subjektu, pri činnostiach nie sú stanovené preventívne opatrenia, pri niektorých činnostiach nie je posúdenie rizika dostatočné alebo nie je posúdené vôbec. Na pracoviskách sa nachádzali lekárničky prvej pomoci obsahujúce zdravotnícky materiál s prekročenou exspiračnou dobou. Ďalším nedostatkom bolo nesplnenie povinnosti zamestnávateľa sprístupniť na svojich pracoviskách na obvyklom a voľne prístupnom mieste zoznam príslušných zástupcov zamestnancov pre bezpečnosť spolu s uvedením pracoviska, na ktorom pracujú. Nie je dostatočne realizovaná zo strany vedúcich zamestnancov sústavná kontrola v oblasti BOZP a odstraňovanie nedostatkov zistených takouto kontrolou. Opakujúcim sa negatívnym javom je formálny prístup zo strany vedúcich zamestnancov, ako aj zamestnancov zodpovedných za riadenie BOZP k povinnostiam zamestnávateľa zabezpečovať a presadzovať BOZP na danom pracovisku;
* v oblasti bezpečnostnotechnickej služby bola zistená nevhodná kumulácia funkcie bezpečnostného technika s inými odbornými funkciami, čím sa znemožňuje kvalitné plnenie úloh v oblasti BOZP;
* týkajúce sa dodržiavania právnych predpisov a ostatných predpisov upravujúcich registráciu a vyšetrovanie pracovných (služobných) úrazov. Nebola dodržaná zákonom stanovená lehota ohľadne spísania záznamu o registrovanom pracovnom úraze. Ďalej neúplne vyplnené záznamy o registrovanom pracovnom úraze, týka sa to služobných úrazov profesionálnych vojakov. Záznamy o registrovanom pracovnom úraze neboli vyplnené podľa požiadaviek vyhlášky MPSVR SR č. 500/2006 Z. z., ktorou sa ustanovuje vzor záznamu o registrovanom pracovnom úraze. Záznamy o registrovanom pracovnom úraze neboli v zákonnej lehote doručené orgánu inšpekcie práce MO SR, dokonca ani poškodenému zamestnancovi;
* v oblasti OOPP zistené nedostatky spočívali najmä v tom, že zamestnancom neboli poskytnuté OOPP v dostatočnom sortimente, množstve, kvalite, potrebných veľkostiach a nezohľadňovali podmienky prostredia ich používania; rovnako nebol zamestnancom poskytnutý pracovný odev a obuv;
* v oblasti pracovného prostredia v nezabezpečení optimálnych pracovných podmienok pre zamestnancov, najmä vo vzťahu k osvetleniu a mikroklimatickým podmienkam na pracoviskách. Nedostatky sa týkali predovšetkým dielni opráv techniky (technické ošetrovne vozidiel), a to v nezabezpečení odvodu výfukových splodín, odvetraní a osvetlení montážnych jám, ďalej nevyhovujúce mikroklimatické podmienky (v chladnom a zimnom období neúčinné kúrenie);
* v oblasti prevádzkových budov a objektov boli zistené nedostatky týkajúce sa zlého technického stavu prevádzkových budov a objektov, ako i vnútorných a vonkajších komunikácii (poškodené podlahy, schody, zo stropu opadáva omietka, popraskané steny, zatekanie vody do vnútorných priestorov, elektroinštalácie a koncových elektrických zariadení, chýbajú priechodky káblov, netesniace spodné kryty svietidiel, nie je zabezpečené dostatočné vetranie a odvod výfukových splodín pri oprave techniky, nevyhovujúca elektroinštalácia, nefunkčné výmenníky tepla). V prípade prevádzkových budov a objektov nebola v požadovanom rozsahu realizovaná ich pravidelná údržba a opravy, prípadná rekonštrukcia, čo bolo zdôvodňované nedostatkom finančných prostriedkov a zdĺhavým procesom obstarávania služieb. Na jednotlivých pracoviskách chýbali alebo boli poškodené bezpečnostné značenia zvýšených nášľapných plôch, ktoré sú nad úrovňou podlahy, bezpečnostné označenia ostatných prekážok, nebezpečných miest a komunikácií. Chodníky a komunikácie sú v zlom technickom stave a predstavujú nebezpečenstvo, ktoré môže poškodiť zdravie zamestnanca (jamy a výtlky). Nevykonávanie pravidelných kontrol regálov a rebríkov v zmysle platných technických noriem. Chýbali prostriedky kolektívnej ochrany (napr. snímateľné zábradlie na nakladacej rampe, bočné ukotvenie vrát proti samovoľnému zatvoreniu, bezpečné prekrytie montážnych jám a pod.);
* v oblasti VTZ išlo o nedostatky týkajúce sa overovania bezpečnosti VTZ (elektrických, tlakových, plynových a zdvíhacích) odbornými prehliadkami, odbornými skúškami, úradnými skúškami v predpísaných lehotách a neodstraňovanie nedostatkov zistených uvedenými skúškami. Nedostatky boli zistené aj v evidencii VTZ, vo vedení konštrukčnej a sprievodnej dokumentácie. Neplatné doklady o odbornej spôsobilosti na vykonávanie určených činností (zváračské preukazy);
* v oblasti vykonávaných odborných činností bolo zistené, že kontrolovaný subjekt nemal vydané oprávnenie na činnosť VTZ (na vykonávanie opakovaných vonkajších prehliadok vzduchojemov a príslušenstva brzdovej sústavy cestných vozidiel a ich prívesov);
* v oblasti pracovnoprávnych a mzdových vzťahov boli zistené nedostatky týkajúce sa rozvrhu pracovného (služobného) času, neurčenia rozvrhového obdobia pri nerovnomerne rozvrhnutom pracovnom čase, určenie rozvrhového obdobia bez súhlasu zástupcov zamestnancov alebo dohody so zamestnancami, nedodržania dĺžky ustanoveného týždenného pracovného času pri nerovnomerne rozvrhnutom pracovnom čase, pravidelného plánovania práce nadčas do rozvrhu pracovných zmien, nesprávnej a chýbajúcej evidencia pracovného času, určenia čerpania dovolenky, neposkytnutia služobného voľna z dôvodu dôležitých osobných prekážok na strane profesionálneho vojaka (dôležité osobné prekážky v práci), uvedenia nesprávnej dĺžky výpovednej doby vo výpovedi, nesplnenia povinnosti oboznámiť zamestnanca s dôvodom výpovede a umožniť mu vyjadriť sa k nemu, nedodržania záväzkov vyplývajúcich z kolektívnych zmlúv na roky 2015 a 2016.

Ako v predchádzajúcom roku, tak aj v roku 2016 sa potvrdilo, že väčšina zistených nedostatkov v oblasti BOZP, bezpečnosti technických zariadení a pracovných podmienok vyplýva z nedostatočnej pozornosti, ako aj neprijímania adekvátnych nápravných opatrení. Opakujúcim sa negatívnym javom je formálny prístup vedúcich zamestnancov k zabezpečovaniu kontrole BOZP, ako aj zamestnancov zodpovedných za riadenie BOZP. Je nevyhnutné, aby sa zvýšil záujem o riešenie otázok v oblasti BOZP, a to nielen zo strany bezpečnostných technikov rezortu ministerstva obrany, ako aj samotných zástupcov zamestnancov pre BOZP a zástupcov zamestnancov v zmysle § 11a Zákonníka práce, ale tiež aj vedúcich zamestnancov, aby nepristupovali k týmto otázkam len formálne. Musia zvýšiť mieru aktivity a pristupovať zodpovednejšie k tejto problematike, lebo len aktívnym a zodpovedným prístupom všetkých zainteresovaných sa môže zabezpečiť dostatočná miera zaistenia BOZP na pracovisku. Úlohy zamestnávateľa v oblasti starostlivosti o BOZP sú povinní zabezpečovať vedúci zamestnanci na všetkých stupňoch riadenia v rozsahu úloh vyplývajúcich z ich funkcií. Tieto úlohy sú rovnocennou a neoddeliteľnou súčasťou ich pracovných povinností (§ 6 ods. 8 zákona č. 124/2006 Z. z.). Pričom vedúci zamestnanci musia vykonávať kontrolu na úseku BOZP na pracoviskách sústavne.

V porovnaní s predchádzajúcim rokom je možné konštatovať, že úroveň BOZP a bezpečnosti mobilných technických zariadení si udržiava relatívne mierne pozitívny trend.
Aj v roku 2016 sa v oblasti zaisťovania bezpečnosti technických zariadení na vykonávaní odborných prehliadok a odborných skúšok (revízií) stabilných VTZ negatívne prejavoval zdĺhavý proces výberu a obstarania dodávateľa služby a spôsob prideľovania finančných prostriedkov.

V oblasti odborných prehliadok a odborných skúšok mobilných VTZ na technike OS SR tieto činnosti v prevažnej miere zabezpečovali odborné pracoviská rezortu ministerstva obrany. V tejto oblasti možno konštatovať, že zo strany prevádzkovateľov bola technike venovaná dostatočná pozornosť a prípadné nedostatky boli priebežne odstraňované. Nedostatky sa týkali najmä evidencie VTZ, dokumentácia bola neaktuálna (neaktuálne zoznamy VTZ a pracovníkov na ich obsluhu). Častým nedostatkom bolo nedodržiavanie lehôt na vykonanie úradných skúšok VTZ.

 Pozitívne hodnotenou stránkou v oblasti VTZ je, že zo strany prevádzkovateľov je postupne venovaná zvýšená pozornosť odbornej spôsobilosti osôb na obsluhu VTZ. Avšak, ako tomu bolo za predchádzajúce roky, tak aj v roku 2016 v oblasti stabilných technických zariadení a údržby nehnuteľného majetku nebol zaznamenaný zásadnejší obrat k lepšiemu, najmä kvôli zdĺhavému procesu obstarávania služieb a prideľovania finančných prostriedkov.

**6. Nápravné a sankčné opatrenia dozorného orgánu**

Za účelom zabezpečenia nápravy, dozorné orgány v súlade so zákonnými kompetenciami už počas inšpekčných kontrol nariadili opatrenia na okamžité odstránenie tých nedostatkov, ktorých charakter si to bezodkladne vyžadoval pre odvrátenie ohrozenia života, zdravia alebo škôd na majetku. V ostatných prípadoch, kedy odstránenie zistených nedostatkov bezprostredne neohrozovali životy a zdravie zamestnancov, boli dozornými orgánmi uložené termínované opatrenia. Za účelom predchádzania opakovaniu vzniku obdobných nedostatkov dozorné orgány taktiež navrhli aj nevyhnutné technické, organizačné a personálne opatrenia. Podľa charakteru a závažnosti nedostatkov a za účelom zistenia reálneho plnenia uložených opatrení boli v osobitných prípadoch vykonané následné kontroly.

Nápravné opatrenia, ktoré boli zo strany dozorného orgánu uplatňované, mali charakter preventívnych opatrení na zamedzenie prevádzkovania zariadení nevyhovujúcich, bezpečnej prevádzke a osobných postihov zodpovedných zamestnancov. Účel týchto opatrení bol zaistiť zvýšenie bezpečnosti práce a minimalizovanie ohrozenia života a zdravia zamestnancov. V rámci hodnoteného obdobia nemuseli byť zo strany inšpekcie práce MO SR ani VÚHE voči kontrolovaným subjektom uplatňované sankčné opatrenia vo forme pokút, nakoľko závažnosť zistených nedostatkov si to nevyžadovala a uložené nápravné opatrenia boli dostatočné na ich odstránenie.

**7. Stav a vývoj pracovných úrazov a chorôb z povolania**

Na základe spresnenia MPSVR SR sa do správy o stave ochrany práce a o činnosti orgánov štátnej správy v oblasti inšpekcie práce, v tomto materiáli uvádzajú iba informácie o úrazoch evidovaných Štatistickým úradom SR. Z tohto dôvodu sú v tejto informácií uvádzané iba údaje o pracovných úrazoch civilných zamestnancov, ktoré boli v roku 2016 zaregistrované na pracoviskách MO SR a OS SR, podliehajúce dozoru inšpekcie práce MO SR.

Na pracoviskách MO SR a OS SR v roku 2016 bolo 28 registrovaných pracovných úrazov civilných zamestnancov, pričom nebol zaregistrovaný ani jeden závažný pracovný úraz. Podrobné údaje o pracovnej úrazovosti civilných zamestnancov v rámci rezortu ministerstva obrany sú uvedené v tabuľkách č. 7 až 13.

Pri porovnaní úrazovosti v rokoch 2015 a 2016, vychádzajúc zo štatistických údajov uvedených v priložených tabuľkách č. 7 až 13, môžeme konštatovať, že spoločným pozitívnym znakom obidvoch rokov je, že nebol zaznamenaný ani jeden pracovný úraz civilného zamestnanca s následkom smrti a ani s ťažkou ujmou na zdraví. Pracovná úrazovosť civilných zamestnancov v absolútnych číslach v porovnaní s rokom 2015, kedy bolo zaznamenaných 34 prípadov, v roku 2016 poklesla na 28 prípadov, čo predstavuje pokles o 18 %.

Pri registrovaných pracovných úrazoch (tabuľka č. 12) boli najčastejším zdrojom ich vzniku pracovné, príp. cestné a dopravné priestory a stavby ako zdroje pádov osôb v 13 prípadoch, čo predstavuje 46,5 % z celkového počtu úrazov. Ďalej to boli dopravné prostriedky v 6 prípadoch – 21,4 % a stroje – hnacie, pomocné, obrábacie a pracovné v 2 prípadoch – 7,1 %. Najčastejšími príčinami registrovaných pracovných úrazov (tabuľka č. 13) boli predovšetkým nezistené príčiny (17 prípadov – 60,7 %), ďalej absencia osobných predpokladov na riadny výkon práce v čase vzniku pracovného úrazu ako rôzne indispozície, nepozornosť a pod. (5 prípadov – 17,9 %) a tiež chybný alebo nepriaznivý stav zdroja úrazu (2 prípady – 7,1 %).

Vývoj pracovnej úrazovosti v hodnotenom období možno, v absolútnych číslach, ako aj závažnosti ich následkov, v porovnaní s predchádzajúcimi rokmi považovať za klesajúci, pričom celkový trend vo vývoji pracovnej úrazovosti sa tak vyvíja priaznivo. Napriek pozitívnemu trendu zníženia celkovej úrazovosti civilných zamestnancov je potrebné naďalej zlepšovať stav na úseku BOZP, bezpečnosti technických zariadení a pracovných podmienok, a to najmä so zameraním na prevenciu a zvyšovanie právneho a spoločenského povedomia o význame ochrany práce na pracovisku. Práve pracovné podmienky a kvalita pracovného prostredia, ako takého, majú rozhodujúci vplyv na vývoj pracovnej úrazovosti, ako aj na vývoj chorôb z povolania.

Z podkladov o chorobách z povolania, ktoré poskytuje inšpekcii práce MO SR klinika pracovného lekárstva a toxikológie, Ústrednej vojenskej nemocnice SNP Ružomberok – fakultná nemocnica, vyplýva, že v roku 2016 boli zaznamenané dva prípady choroby z povolania. V obidvoch prípadoch bola choroba z povolania priznaná dvom profesionálnym vojakom (z dôvodu infekčného ochorenia, ktorého výskyt vyplýva z charakteru činnosti dotknutých vojakov). Bližšie informácie o vývoji chorôb z povolania, profesionálnych otráv a iných poškodení zdravia z práce v rokoch 2005 – 2016 sú uvedené v tabuľke č. 22.

V roku 2016 nebola v podmienkach rezortu MO SR evidovaná žiadna závažná priemyselná havária.

V roku 2016 VÚHE vydal celkom 100 rozhodnutí na ochranu zdravia zamestnancov (bližšie informácie v tabuľke č. 14), z toho 29 rozhodnutí bolo o vyhlásení rizikových prác, 55 rozhodnutí bolo vydaných k návrhom na schválenie prevádzkových poriadkov a návrhom na ich zmenu a 12 rozhodnutí o návrhoch na uvedenie priestorov do prevádzky.

**8. Spolupráca dozorného orgánu**

V rámci spolupráce a výmeny skúseností s inými zložkami inšpekcie práce prebiehali v roku 2016 medzirezortné pracovné rokovania orgánov osobitnej inšpekcie práce MO SR, Ministerstva vnútra SR, Zboru väzenskej a justičnej stráže SR (ďalej len „ZVJS“), Finančnej správy SR. Na základe tejto vzájomnej spolupráce sa v dňoch 8.-10.6.2016 uskutočnilo odborné zhromaždenie orgánov dozoru a inšpekcie práce ozbrojených bezpečnostných zborov, MPSVR SR a Národného inšpektorátu práce, ktoré bolo organizované zo strany MO SR v hoteli Granit Smrekovica. Náplňou tohto zhromaždenia bola výmena poznatkov a skúseností z výkonu osobitnej inšpekcie práce, ako aj odborná diskusia k aplikácii právnych predpisov a ostatných predpisov týkajúcich sa výkonu inšpekcie práce.

Na veľmi dobrej úrovni je spolupráca so ZVJS pri zabezpečovaní vzdelávacích aktivít v oblasti BOZP. V rámci vzájomnej spolupráce sa inšpekcia práce MO SR spolupodieľala na lektorskej a prednáškovej činnosti zameranej na odbornú prípravu bezpečnostných technikov ZVJS.

Dlhoročná veľmi dobrá spolupráca pokračovala s Odborom štátneho odborného dozoru, Sekcie dozoru a kontroly Ministerstva obrany Českej republiky (ďalej len „MO ČR“), najmä v rovine vzájomnej výmeny skúseností a poznatkov z oblasti BOZP a bezpečnosti technických zariadení v prostredí silových rezortov. V roku 2016 sa uskutočnilo stretnutie odborných zástupcov obidvoch rezortov v dňoch 12.- 14. 1. 2016 v účelovom zariadení MO ČR v Tepliciach.

**9. Hodnotenie stavu ochrany práce v roku 2016 a opatrenia dozorného orgánu na zlepšenie stavu**

Zistené nedostatky v oblasti BOZP poukazujú na to, že starostlivosť o BOZP, bezpečnosť technických zariadení, prevádzkových budov a objektov nie je v popredí záujmu kontrolovaných subjektov. Inšpektori práce aj v roku 2016 zistili v  kontrolovaných subjektov veľa nedostatkov, ktoré poukazujú na nesprávnu organizáciu práce, systémové riadenie v oblasti BOZP a na chyby vedúcich zamestnancov, ako aj zamestnancov zodpovedných za zodpovedných za riadenie BOZP v aplikačnej praxi pri uplatňovaní predpisov a opatrení na úseku BOZP.

Nedostatky týkajúce sa stavu BOZP, bezpečnosti technických zariadení, prevádzkových budov a objektov, ako aj nedostatky v preventívnych činnostiach sa často opakujú a na ich opakovaní majú v mnohých prípadoch vplyv ekonomické možnosti zamestnávateľa (výška vyčlenených finančných prostriedkov) a z toho vyplývajúce zanedbanie povinnosti zamestnávateľa zabezpečovať kontrolu, opravy a údržbu. Treba však podotknúť, že tento neuspokojivý stav je však aj dôsledkom nedostatočného vzťahu zamestnávateľa k problematike BOZP vrátane nedostatočného právneho povedomia zamestnancov, respektíve vedúcich zamestnancov na všetkých stupňoch riadenia, ktorí dávajú väčší dôraz na odstraňovanie nedostatkov zistených inšpekciou práce, ako na uplatňovanie vlastných preventívnych a kontrolných činností.

Z poznatkov získaných pri inšpekcii práce vyplýva, že starostlivosti o BOZP je zo strany hlavne vedúcich zamestnancov venovaná len formálna pozornosť. Nízka pozornosť sa venuje posudzovaniu rizík, spolupráca vedúcich zamestnancov a zamestnancov je zväčša minimálna a formálna, kvalita a rozsah oboznamovania zamestnancov s problematikou BOZP je nedostatočná, nekontroluje sa dôsledne používanie OOPP, ochranných zariadení a iných ochranných opatrení. Viaceré opatrenia v oblasti BOZP, predovšetkým organizačné, je pritom možné uskutočniť bez akýchkoľvek, resp. minimálnych finančných nákladov.

V oblasti prevádzkových budov a objektov pretrváva nepriaznivý trend v znižovaní úrovne ich bezpečného technického stavu, rovnako sa to týka i vnútorných a vonkajších komunikácii (poškodené podlahy, schody). V požadovanom rozsahu nebola realizovaná ich pravidelná údržba a opravy, prípadná rekonštrukcia, čo bolo zdôvodňované nedostatkom finančných prostriedkov a zdĺhavým procesom obstarávania služieb. Chýbajúce alebo poškodené bezpečnostné značenia zvýšených nášľapných plôch, ktoré sú nad úrovňou podlahy, bezpečnostné označenia ostatných prekážok, nebezpečných miest a komunikácií, chýbajúce prostriedky kolektívnej ochrany (chýbajúce zábradlie, bočné ukotvenie vrát, bezpečné prekrytie montážnych jám a pod.), čo má za následok zníženia úrovne BOZP a v konečnom dôsledku predstavuje ohrozenie zdravia a života zamestnancov.

V oblasti VTZ zistené nedostatky spočívali v dodržiavaní zákonných povinností, kedy zo strany niektorých kontrolovaných subjektov neboli dodržané termíny na vykonanie odborných prehliadok a odborných skúšok VTZ a tiež nebola venovaná dostatočná pozornosť odstraňovaniu nedostatkov pri nich zistených.

V oblasti pracovnoprávnych vzťahov počty nedostatkov oproti roku 2015 mierne stúpli. Napriek snahe inšpekcie práce MO SR zvyšovať povedomie zamestnávateľa a zamestnancov o právach a povinnostiach vyplývajúcich z pracovnoprávnych vzťahov došlo k zvýšeniu počtu zistených nedostatkov, a to aj v protiklade so znížením počtov prešetrovaných podnetov.

Pre zlepšenie stavu ochrany práce, zníženie počtu nedostatkov v predmetnej oblasti, bude v nasledujúcom období pozornosť inšpekcie práce MO SR zameraná najmä na:

* metodickú pomoc zamestnávateľovi pri vytváraní potrebných organizačných, personálnych, finančných, technických a materiálnych podmienok pre dôsledné naplňovanie stratégie BOZP v rezorte obrany do roku 2020,
* výkon inšpekcie práce zameraný na systém riadenia BOZP pri prevádzke, údržbe a pri preventívnej starostlivosti o technické zariadenia, prevádzkové budovy a pod.
* vyžadovanie dôsledného plnenia základných zákonných povinností zo strany zamestnávateľa pri zaisťovaní BOZP,
* kontrolu prijatých opatrení na odstránenie zistených porušení predpisov a ich príčin, v odôvodnených prípadoch vykonaním následnej kontroly,
* dôsledné vyžadovanie plnenia všetkých prijatých opatrení zo strany kontrolovaných subjektov, bezodkladné informovanie nadriadených veliteľských a riadiacich orgánov o zisteniach a vyžadovanie ich aktívnej účasti pri riešení odstraňovania nedostatkov v podriadených subjektoch. Práve vyššia miera spoluúčasti a spoluzodpovednosti nadriadených stupňov na riešení odstraňovania nedostatkov v podriadených subjektoch je základným predpokladom akéhokoľvek kvalitatívneho posunu.

Inšpekcia práce MO SR bude i naďalej venovať v rámci svojej poradenskej a lektorskej činnosti zvýšenú pozornosť osvete rezortných bezpečnostných technikov, zástupcov zamestnancov pre BOZP a zástupcov odborovej organizácie, ale aj vedúcich zamestnancov, aby sa oblasť BOZP zamestnancov stala prioritnou súčasťou ich pracovnej a riadiacej činnosti.

Hlavnou úlohou inšpekcie práce MO SR v oblasti BOZP a prevádzky technických zariadení v rezorte ministerstva obrany bude aj naďalej dôsledné presadzovanie zákonných podmienok pre bezpečné vykonávanie práce a dohľad nad dodržiavaním BOZP, ktoré majú zamestnancom garantovať BOZP.

**Príloha k informácia o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce v rezorte Ministerstva obrany Slovenskej republiky v roku 2016**

1. **Personálne údaje**

Inšpekciu práce v rezorte MO SR v roku 2016 vykonávali inšpektori práce a inšpektori pre bezpečnosť technických zariadení, ktorí boli organizačne zaradení do oddelenia inšpekcie práce a dozoru nad bezpečnosťou technických zariadení, odboru dozorných činností a inšpektorátu práce, sekcie kontroly MO SR.

Výkon inšpekcie práce na pracoviskách MO SR a OS SR v roku 2016 personálne zabezpečovali traja inšpektori práce a šiesti inšpektori pre bezpečnosť technických zariadení v   príslušnom rozsahu pre jednotlivé druhy technických zariadení.

1. **Výkony**

Výsledky činnosti inšpekcie práce týkajúce sa počtu odborných výkonov sú štatisticky spracované v tabuľkách č. 2 a 3, ktoré tvoria súčasť prílohy k tejto informácii.

V oblasti inšpekcie práce a dozoru nad bezpečnosťou technických zariadení bolo vykonaných 11 plánovaných inšpekčných kontrol so zameraním na dodržiavanie všeobecne záväzných právnych predpisov a ostatných predpisov na zaistenie BOZP vrátane bezpečnosti technických zariadení. Z toho v 8 prípadoch bola inšpekcia zameraná podrobnejšie aj na oblasť plnenia požiadaviek bezpečnosti VTZ.

Ďalšou dôležitou oblasťou pôsobenia inšpektorov práce a inšpektorov pre bezpečnosť technických zariadení je posudzovanie bezpečnosti stavieb, pracovných priestorov, pracovných prostriedkov a pracovných postupov a overovanie plnenia požiadaviek bezpečnosti technických zariadení. V tejto oblasti je okrem plánovanej činnosti pri posudzovaní a schvaľovaní odbornej spôsobilosti osôb, prevažná väčšina činností zabezpečovaná operatívne na základe vyžiadania.

V roku 2016 bolo predložených na posúdenie 34 projektov stavieb. V porovnaní s predchádzajúcim obdobím došlo k poklesu počtu posudzovaných projektov (2015 – 77, 2014 – 69, 2013 – 43, 2012 − 18). Inšpektori práce a inšpektori pre bezpečnosť technických zariadení vydali celkom 57 odborných alebo záväzných stanovísk k projektovej dokumentácii stavieb a ich zmien, dokumentácii technických zariadení a technologických postupov. Inšpektori práce a inšpektori pre bezpečnosť technických zariadení sa zúčastnili 36 kolaudácií stavieb, ku ktorým vydali 83 záväzných stanovísk.

1. **Poradenská činnosť**

V rámci poradenskej činnosti v roku 2016 inšpektori práce a inšpektori pre bezpečnosť technických zariadení poskytovali poradenstvo v oblasti pracovnoprávnych vzťahov, záväzkov vyplývajúcich z kolektívnych zmlúv, BOZP, zabezpečovania opakovaných úradných skúšok VTZ, zabezpečovania odborných prehliadok a odborných skúšok, prevádzky VTZ a odbornej spôsobilosti osôb na obsluhu VTZ. Prehľad je uvedený v tabuľke č. 2.

V súlade so zákonom č. 125/2006 Z. z. poskytovali inšpektori práce v roku 2016 poradenstvo vedúcim zamestnancom kontrolovaných subjektov a zamestnancom v prevažnej miere počas výkonu inšpekcie práce v kontrolovaných subjektoch, pri kolaudáciách a tiež na základe žiadosti o poradenstvo vo forme elektronickej a telefonickej komunikácie, ako aj písomnou formou a osobne v priestoroch inšpekcie práce MO SR.

V pracovnoprávnej oblasti sú inšpektorom práce najčastejšie položené otázky ohľadom skončenia pracovného pomeru, nevyplatenia mzdového zvýhodnenia za prácu nadčas, sviatok, v noci, v zdraviu škodlivom prostredí a pod. Poradenstvo v oblasti BOZP sa najčastejšie týkalo otázok ohľadom riadenia BOZP, pracovného prostredia, OOPP, VTZ a pod.

Oblasť poradenstva tvorí neoddeliteľnú súčasť preventívnej činnosti inšpekcie práce a prispieva k zvyšovaniu právneho povedomia tak u vedúcich zamestnancov, ako aj u ostatných zamestnancov.

1. **Poskytovanie informácií**

V hodnotenom období roku 2016 inšpekcia práce MO SR neobdržala ani jednu žiadosť o poskytnutie informácie v zmysle zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

1. **Sťažnosti a podnety**

Na základe podnetov bolo vykonaných 7 mimoriadnych inšpekčných kontrol za účelom prešetrenia dodržiavania predpisov v oblasti pracovnoprávnych vzťahov a predpisov na zaistenie BOZP. Z celkového počtu prešetrovaných podnetov boli 3 opodstatnené, 3 čiastočne opodstatnené a 1 neopodstatnený. V porovnaní s predchádzajúcim obdobím došlo v roku 2016 k miernemu poklesu počtu riešených prípadov (2015 – 10, 2014 -19, 2013 – 16, 2012 - 6).

1. **Príprava predpisov a technická normalizácia**

Rovnako, ako v predchádzajúcich rokoch aj v roku 2016 sa inšpektori práce podieľali na pripomienkovaní právnych a ostatných predpisoch, a to v rámci medzirezortného, či vnútrorezortného pripomienkového konania. Ďalšie spracovateľské aktivity sa týkali prípravy vlastných materiálov, alebo poskytovanie odborných podkladov za svoju oblasť pre iných spracovateľov.

1. **Zahraničná spolupráca**

Dlhoročná, veľmi dobrá a užitočná spolupráca s odborom štátneho odborného dozoru, sekcie kontroly MO ČR pokračovala i v roku 2016, najmä v rovine vzájomnej výmeny skúseností a poznatkov z oblasti BOZP a bezpečnosti technických zariadení v prostredí silových rezortov. V rámci tejto medzinárodnej spolupráce sa uskutočnilo spoločné stretnutie pri príležitosti odborného zhromaždenia odboru štátneho odborného dozoru sekcie dozoru a kontroly MO ČR, kde boli pozvaní aj zástupcovia odboru dozorných činností a inšpektorátu práce, sekcie kontroly MO SR. Na spoločných rokovaniach sú vymieňané informácie a skúsenosti o fungovaní inšpekčných a dozorných činnostiach v rezortoch MO SR a MO ČR.

1. **Vydávanie oprávnení, osvedčení a preukazov**

Pri overovaní odbornej spôsobilosti osôb bolo vydaných celkom 1357 osvedčení odbornej spôsobilosti na obsluhu alebo opravy VTZ, revíznych technikov alebo kuričov (počet osvedčení podľa jednotlivých oblastí: elektrické zariadenia /EZ/ – 410, tlakové zariadenia /TZ/ – 275, zdvíhacie zariadenia /ZZ/ – 637, kuriči – 35). Porovnanie s predošlým obdobím, v roku 2015 – 1580 osvedčení, (413 EZ, 271 TZ, 728 ZZ, 168 kuriči), v roku 2014 – 1522 osvedčení, (668 EZ, 193 TZ, 591 ZZ, 70 kuriči), v roku 2013 – 660 osvedčení, (408 EZ, 111 TZ, 103 ZZ, 38 kuriči), v roku 2012 – 1070 osvedčení, (361 EZ, 227 TZ, 383 ZZ, 99 kuriči).

Na základe vyžiadania bola preverená odborná spôsobilosť rezortných a externých subjektov a bolo vydaných 81 oprávnení na vykonávanie odborných prehliadok a odborných skúšok, alebo iných činností na VTZ (počet oprávnení podľa jednotlivých oblastí: elektrické zariadenia – 47, tlakové zariadenia – 29, zdvíhacie zariadenia – 5). Porovnanie s predošlým obdobím: rok 2015 – 113 oprávnení (54 EZ, 46 TZ, 13 ZZ), rok 2014 – 199 oprávnení (88 EZ, 90 TZ, 21 ZZ), rok 2013 – 35 oprávnení (16 EZ, 11 TZ, 8 ZZ) rok 2012 – 41 oprávnení (15 EZ, 18 TZ, 8 ZZ).